ÅRSMELDING OPPDAL IL FOTBALL

Oppdal IL Fotball har i sesongen 2017 hatt 460 medlemmer. Av dem er ca 400 aktive spillere og ca 60 aktive i støtteapparat som styre, trenere, lagledere og andre funksjoner.

Styret 2017 har bestått av leder Gerd Staverløkk, kasserer Kari Kleven, sekretær Daniel Fjerdingen (til november) , styremedlemmer Pernille Hågensli og Rune Hagen, samt leder sportslig utvalg Inge Lauritzen. Styret har hatt 10 egne styremøter. i tillegg har styret deltatt i ulike møter på lagsnivå. Sportslig Utvalg har deltatt på de fleste foreldremøter i klubben. Leder har deltatt på utvidede styremøter i Oppdal IL.

Klubben har hatt sitt første driftsår som kvalitetsklubb. Det innebærer at klubben er forpliktet til å stille på en del arrangement i regi NFF Trøndelag. Det gjelder trenerkurs, trenersamlinger, ledersamlinger, klubbforum, fagseminarer og kretsting. Dette har vi vært representert på gjennom året. Det har vært gjennomført oppfølgingsmøte for Kvalitetsklubb Oppdal IL Fotball i tillegg til to omfattende rapporteringer.

Sportsplanen som ble ferdigstilt høsten 2016, ble presentert i møter med alle lag i løpet av våren – trenere og/eller spillere/foreldre. Det ble avviklet egne møter sammen med representanter fra fotballkretsen omkring hospitering og differensiering, bl.a. på bakgrunn av uenighet om tolkninger og praksis. 

I 2017 gjennomførte vi to trenerkurs, Grasrottrener delkurs 2 og 3 med ca 25 deltakere på hver av dem. Det betyr at vi får skolert en stor del av trenerstaben vår, og engasjementet er stort.

Vi har hatt egen Grendaliga for 7 og 8 åringene. De har hatt ei trening i uka og spilt kamp en serie på 10 kamper.

Gauldalsserien har for Oppdal IL Fotball sin del bestått av lag for 9 og 10åringene. Sesong 2017 var det Budal som sto som arrangør, og vi deltok på fellesmøte i forkant av denne serien. Kampene ble spilt onsdager på Vollan på vårhalvåret og på stadion på høsten. Sesong 2018 er det Oppdal som er arrangør og har det praktiske arbeidet rundt dette.

I kretsserien har vi deltatt med lag fra 11 år og opp til seniornivå. Vi hadde sesongen 2017 26 lag. Vi er en av få distriktsklubber i NFF Trøndelag som klarer å stille lag i alle aldersgrupper, og som for andre året på rad har flest jenter i barnefotballen!! I tillegg fikk vi tre kretsmestere: G14 9er, G14 7er og J17 7er Det er vi kjempeglade for!

Klubben stiller alltid med trenere og spillere inn til BDO. Det er både spillerutvikling og trenerutvikling. Etter BDO kommer mulige kretslagssamlinger og landsdelssamlinger. Her har vi hatt med Gisle Myrle på guttesida. På jentesida er det Kristin Mæhle og Martyna Sobzcyk som har representert vår klubb. De har kommet langt og markert seg og Oppdal på fotballkartet.

Oppdal IL Fotball har arrangert RBK fotballskole og Tine Fotballskole med fulle grupper. Begge fotballskolene er en viktig del av Oppdal IL Fotballs aktivitet gjennom året. I tillegg har vi arrangert MiniTine fotballskole for andre år, og ser at det er noe vi ønsker å ta med videre. Oppdal IL Fotballgalla ble avviklet i november, et viktig arrangement for klubbidentitetsbygging.

OppdalsCup gikk av stabelen siste helga i august. 15-åringene våre med foresatte arrangerte en flott Cup for aldersgruppa 6-14 år. To dager med stor aktivitet og mye salg.

Oppdal IL Fotball deltok for første gang på Dana Cup. Her stilte vi med lag for J14, G14, J15, G16, J19 og G19. En fin opplevelse for spillere med fotballfamilier.
I tillegg har vi vært representert på en mengde cuper: LillehammerCup, Flatås julecup, Ørland, Sparebank Cup, Aktiv Cup Tynset, Hydro Cup Sunndal, GauldalCup, Eat sleep Move, BuvikCup, MalvikCup, Nabeita Cup Frøya, Nils Arne Eggen Cup Orkanger, Heimdal InDoor mm. Dette tyder på stor aktivitet og mye spilleglede.

På dugnadssida har Oppdal IL Fotball solgt Oppdalskaffe. Vi ser at salgsdugnader ikke er lette å gjennomføre, så det kommer til å jobbes mer mot aktivitetsbaserte dugnader som genererer inntekt.

Oppdal IL Fotball startet våren 2017 et samarbeid med Innvandrertjenesten i Oppdal og pensjonister rundt Oppdalsfotballen. De har utført godt arbeid med bord og benker samt ryding i ODMS-garasjen og rundt stadion.

Oppdal IL Fotball har gjennom året deltatt i drøftinger rundt ny idrettshall og presentert sine behov og ønsker overfor administrasjon og politikere i fylkeskommune og kommune. Oppdal IL har et godt samarbeid med Oppdal kommune, og vi er aktivt med i planprosesser og systemrettet arbeid med areal og idrett. Vi har også vært aktivt inne og spilt inn forslag på romløsning i kjeller i et nytt ODMS-bygg.

Høsten 2017 kom brukt kunstgressdekke til Oppdal IL Fotball, og vi gleder oss til å rulle ut og ta i bruk på «Nye grus». Vi ser at behovet for fotballareal er stort, og i samarbeid med kommunen videreutvikles planer med Oppdal stadion og «Ungdomsskolebanen».

